የ“ቴሌግራም ቻናልን” በመጠቀም ተማሪዎችን የማገዝ ልምድ በመንግሥት ትምህርት ቤቶች ዝቅተኛ ነው፡፡
ባሕር ዳር፡ ሚያዝያ 22/2012 ዓ.ም (አብመድ) ትምህርት ቤቶች ተማሪዎቻቸውን ከኮሮና ወረርሽኝ በሚከላከል መንገድ እየሰጡ ያለውን ትምህርት ውጤታማ ለማድረግ በትኩረት እየሠሩ እንደሆነ አንዳንድ ትምህርት ቤቶች ተናገሩ፡፡የትምህርት ሚኒስቴር በትምህርት ቤቶች አካባቢ ስለሚኖረው የተማሪ ትምህርት ቤት፣ የተማሪ ወላጆችና የመምህራን ትምህርት ቤት ግንኙነትን የተመለከቱ ዝርዝር ጉዳዮችን የዳሰሰ መመሪያ አስተላልፏል፡፡ መመሪያው የግል ትምህርት ቤቶች ላይ ያተኩር እንጂ አብመድ የመንግሥትና የግል ትምህርት ቤቶች ተማሪዎቻቸውን በምን መልኩ እያገዙ እንደሆነ ለመዳሰስ ሞክሯል፡፡በባሕር ዳር ከተማ አስተዳደር የዓፄ ሠርፀ ድንግል የመጀመሪያ ደረጃ ትምህርት ቤት ርእሰ መምህር ተፈራ መንገሻ ከትምህርት መምሪያ በወረደው መመሪያ መሠረት ተማሪዎች በቤታቸው በእጆቻቸው ያሉ መጻሕፍትን እንዲያጠኑ በማስታወቂያ መግለጻቸውን ተናግረዋል፡፡ ከትምህርት ክፍሎች ተጠሪዎች ጋር በመገናኘት ተማሪዎች ወደ ትምህርት ቤት ሲመለሱ አጫጭር ማስታወሻዎችን እና መልመጃዎችን መምህራን አዘጋጅተው እንዲጠብቁ ለማድረግ በመንቀሳቀስ ላይ መሆናቸውን አስገንዝበዋል፡፡እንደ “ቴሌግራም” ያሉ አማራጭ ማኅበራዊ ሚዲያዎችን በመጠቀም ተማሪዎችን ለማገዝ መሞከር አስቸጋሪ እንደሚሆንባቸውም አስታውቀዋል፡፡ ‘‘በቀላሉ ተደራሽ ነው በሚባልለለት ሬድዮ የሚተላለፈው ትምህርት እንኳ እንዴትና በምን ዓይነት መልኩ እየተተገበረ ስለመሆኑ አናውቅም’’ የሚል ምላሽም ሰጥተውናል፡፡በአንጻሩ ባሕር ዳር አካዳሚ ትምህርት ቤት ከመዋለ ሕጻናት እስከ 12ኛ ክፍል ለሚገኙ ተማሪዎች ማስታወሻዎችን፣ የመልመጃ ጥያቄዎችን እና ፈተናዎችን በማዘጋጀት ተማሪዎች በቤታቸው ሆነው የሚታገዙበትን መንገድ እንደመሠረተ ምክትል ሥራ አስኪያጇ ወይዘሮ ዘውዲቱ ኅሩይ ገልጸዋል፡፡ በቴሌግራም ማኅበራዊ ሚዲያ በመታገዝ ትምህርቱ እየተሰጠ እንደሆነም ተናግረዋል፤ አብመድ በየትምህርት ደረጃውና በየትምህርት ዓይነቶቹ የተዘጋጁ አጫጭር ማስታወሻዎችን፣ የመልመጃ ጥያቄዎችንና የፈተና ጥያቄችን ከትምህርት ቤቱ የቴሌግራም ቻናል ተመልክቷል፡፡መምህራን የተንቀሳቃሽ ስልክ ክፍያ እንደሚሞላላቸውና ከተማሪዎቻቸው ጋር በመገናኘት ያልገባቸውን እንዲረዱ እንደሚደረግም አስታውቀዋል፡፡ ከተማሪዎች፣ ወላጆችና መምህራን ግብረ መልስ እንደሚቀበሉም ምክትል ሥራ አስኪያጇ ጠቅሰዋል፡፡ በየትምህርቱ ማስታወሻዎቹ የሚዘጋጁት በመምህራን ሆኖ በየትምህርት ክፍሎቹ ከፍተኛ ልምድ ያሏቸው መምህራን እንደሚገመግሟቸውም አንስተዋል፡፡ምን ያህሉ ተማሪዎች በ“ቴሌግራም” የሚተላለፉትን አጋዥ ትምህርቶች ይከታተላሉ የሚለውን መረጃ እንደሰበሰቡም ወይዘሮ ዘውዲቱ ተናግረዋል፡፡ ‘‘በቴሌግራም የሚተላለፈውን አጋዥ ትምህርት የማይከታተለው ከ10 በመቶ አይበልጥም’’ ብለዋል፡፡ ትምህርቱን ለማይከታተሉት ተማሪዎች ለወላጆቻቸው በመደወል እንደሚያሳውቁም አመላክተዋል፡፡ ችግሩ ታይቶ እንደሁኔታው በወረቀት ተባዝቶ የሚሰጥበት አማራጭ እንዳለም ተናግረዋል፡፡